Túrakód: TK-H / Táv.: 121 km / Frissítve: 2020-02-18

Túranév: Kerékpáros Terep-túra hosszútáv

Leírás:

Teljesítménytúránk **14 résztáv**ból áll.   
Teljesítése **15 ellenőrzőpont**-igazolást igényel.

A rajt és a cél ugyanott található: Rajt-Cél *(Dózsa-ház)* /   
**001QR** / N46 39.154 E20 15.191.

Az épület közelében van lehetőség parkolásra is.

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

***1.résztáv:***  
A rajt QR-kód beolvasását követően dél *(D)* felé, a boltíves híd irányába indul. A hídon át kell kelni. A túlsó oldalon haladjunk végig a Liget soron, majd jobbra *(NY)* fordulva Szent Anna utca, Örvény sor, Kis utca útvonalon folytassuk utunkat. A Mentő utcát elérve balra *(D)* fordulva haladjunk tovább. A Farkas Antal utca betorkolásánál balra tartva, *(DDNY)* a Mentő utcán továbbhaladva hagyjuk el a település határát. Kicsivel odébb *(1 km)* keresztezzük a 451-es főutat. A nagy forgalom miatt továbbhaladás előtt alaposan tekintsünk körül és álljunk meg! Rövidesen a Bereklapos külterületi rész következik. Itt találkozunk először ellenőrzőponttal *(****002QR****)*, jobbunkon, kicsivel a Kurca-híd lejárata után, mely egy nyárfára van kihelyezve.  
  
***2. résztáv:***  
Rögtön az ellenőrzőpont után, a kereszteződésben forduljunk balra *(DK)*. 40 m megtétele után lehetőségünk nyílik az ártézi kútnál vízkészletünk feltöltésére az ún. „beugróban”. Az aszfaltcsíkot követve kijutunk a lakóépületek közül, ahol rövid murvás út, majd az utolsó házat is elhagyva földút következik. A rövid, szikes rész ívét elhagyva kicsiny emelkedőn állunk rá a Szegvárig tartó egyenes szakaszra. Itt ismét murvás úton érkezünk be a településre. Rögtön az első házak után balunkon *(K)* már meg is pillanthatjuk a Pusztai-féle szélmalmot, melyet a feszület mellett elhaladva érünk el. Az ellenőrzőpont *(****003QR****)* a malom előtt egy diófán található.  
  
***3. résztáv:***Kódkezelést követően jobbra *(NYÉNY)* induljunk, fokozottan figyelve a nyomvonalra. A Kontra utca, Templom utca, Hunyadi János utca útvonalon érünk el a Kurca-híd lejtőjéhez, itt megpillantva Nepomuki Szent János szobrát. Közben elhaladunk a Kisboldogasszony templom valamint a Jaksa János Helytörténeti gyűjtemény patinás épülete előtt. A híd túlsó oldalán forduljunk jobbra *(NYÉNY)*, majd közvetlen utána balra *(DNY)* a József Atilla utcába. Egy utcaközzel odébb a sarkon ismét ártézi kútnál frissíthetünk. A sarkon jobbra *(NYÉNY)* az Ady Endre utcában kell megtennünk egy rövid szakaszt, melynek a végénél balra *(DDNY)* fordulva érjük el a település és az aszfaltút szélét. Balunkon a Kurca, földúton haladunk. Rövid „U” kitérő következik egy átereszig, majd a bozótos/fás területet elhagyva már láthatjuk a nyárfasort a zsilip közelében, melyeken a következő ellenőrzőpont táblája rögzül *(****004QR****)*.

***4. résztáv:***  
Visszatérve a földutak kereszteződésébe balra *(DK)* folytassuk a túrát! A nyomvonal egy jobbos kanyarulatot követően, a kereszteződésben, murvás szakaszra visz bennünket. Itt balra *(DK)* fordulva közelítsünk a híd felé és keljünk át rajta. *(Az emelkedő tetején, bal oldalon egy közkút is található.)* A 4521-es úton történő átkelésnél legyünk figyelmesek! Közvetlen utána a 130-as vasútvonalat is keresztezzük a következő ellenőrzőpontig vezető egyenes úton . Eleinte aszfalton *(1,5 km)*, majd talajon haladunk a szántók között. Itt már az Alföldi Kéktúra jelzései is segítenek, bátran kövessük őket! Kilométerekkel odébb, az erdősáv elérése után ismét szilárd burkolat kerül a kerékpárok alá. Balunkon major épület/telep található, ahol csaholó eb emeli adrenalinszintünket, de nyugodtan menjünk tovább, ki van pányvázva. Az útról ne térjünk le a telep irányába! Az erdősáv mellett haladva balra, a kiágazó földutat követően találjuk csekkpontunkat egy akácfa törzsén *(****019QR****)*.  
  
***5. résztáv:***  
Eddigi irányunkat tartva, gyorsan elérjük a 45-ös számú főutat, melyet kereszteznünk kell. Legyünk figyelmesek! Kissé jobbra kövessük a kék sáv jelzését Ördöngősre, majd onnan tovább. A Kéktói-Erdőnél, a nyomvonalunk mentén kis időre letérünk turistajelzésről, de rövidesen ismét összefonódunk vele, hogy aztán újból elváljunk. Tompahátat hátulról, a szántók felől érjük el! A Furioso Emlékpark mellett elhaladva, a kis hídon átkelve, az emlékmű mellett egy fa törzsén találjuk az igazoláshoz szükséges táblát *(****009QR****)*.

***6. résztáv:***  
Érkezésünk irányát tartva a buszmegállónál érjük el az aszfaltutat, ahol jobbra *(KDK)* fordulva ismét a kék sáv vezet bennünket. Az állattartó telep sarkán balra *(ÉÉK)* véve az irányt, szántók között jutunk át Ótompahátra. *(Közkút található.)* Szűk másfél kilométert követően leválunk a kék sávról balra *(ÉK)*, hogy egy földúton átvágjunk 4405-ös útra. Ezt elérve röviden balra *(NY)* haladunk *(380 m)*, majd a 11-es km előtt jobbra térünk le *(ÉK)*, ahonnan földút következik. Ez az ún. Özvegysor. Ezen a szakaszon ismét a nyomvonal lesz a legfőbb támpontunk! Kettő darab 90 fokos fordulatot, majd a Mágocs-éren történő átkelésünket követően érjük el a 4406-os aszfaltozott utat. Ezen a ponton ne hagyjuk, hogy elbizonytalanítson bennünket a mindkét irányba futó track! Kellően belenagyítva pontosan mutatja, hogy mit kell tennünk. Itt balra *(ÉNY)* kell kitérnünk a bő fél kilométerre található ellenőrzőponthoz *(****010QR****)*, mely az út baloldalán található, az erdő sarkánál.

***7. résztáv:***  
Most indulhatunk visszafelé DK-i irányba. A település szélénél ismét átkelünk a Mágocs-ér felett, jobbunkon szép faragott szoborcsoport mellett haladunk. Kissé odébb, balról a Károlyi-kastély kapuján tudunk belesni *(akár be is menni)* egészen az impozáns épületegyüttesig. A településen befelé haladva szenteljünk figyelmet a nyomvonalnak, nehogy túlszaladjunk a balrafordulás *(KÉK)* helyén. *(E szakaszon közkút is elérhető.)* Ha ez megvan, szinte irányváltás nélkül szeljük át a lakott részt, szélénél ismét talajútra váltva. A 4448-as utat elérve ismét a kék sáv lesz a fő iránymutatónk, hogy három töréspontot követően már Árpádhalma házainál haladjunk, szilárd burkolaton. A belterületen itt is teszünk egy „U” kitérőt, hogy elhaladjunk a faragott turulszobor mellett és a Berchold-kastély előtt. *(A település központi részén közkutat is fellelhetünk.)* A 4448-as utat elérve jobbra *(DDK)* fordulva rövidesen elénk tárul az Árpád-halma kunhalom. Meg is hódítjuk, hogy a tetején, az oszlopon található csekkpontot is begyűjtsük *(****011QR****)*.  
  
***8. résztáv:***  
A halomról nagy lendületet véve, szilárd burkolaton a 4448, 4449-es utak kereszteződéséig egyenesen haladhatunk. Itt jobbra *(ÉÉK)* fordulva, balunkon a régi magtár látképével kezdünk bele földutas cikázásunkba. Ismét a trackünkre kell támaszkodni! Csatornák mentén, szántók között haladva fogunk átérni a 4642-es számú útig. Közvetlen előtte keresztezzük a 147-es számú vasutat is. Az út szélét elérve látjuk, hogy szemben folytatódik a földút, melyen jöttünk. De mielőtt továbbhaladnánk rajta, térjünk át az aszfaltcsík másik oldalán, a csatorna bal oldalán induló földútra, hogy a Cserna-féle szélmalom mellett fellelhető kontrollpontunkat felkeressük *(****012QR****)*.  
  
***9. résztáv:***  
A malomdombról legurulva, átkelve a csatorna túlsó oldalára, korábbi irányukba *(ÉÉNY)* haladjuk tovább! Egyenesen követve a földutat, kisérve balunkon a csatornát rövid „Z” kanyarral érjük el a 4403-as utat. Keljünk át rajta. Itt bő másfél kilométeres rázós szakasz következik, mely hajdanán aszfaltút volt, de mára ennek csak nehezen felismerhető nyomai maradtak. A szakasz vége előtt beljebb *(100 m)*, balról *(ÉNY)* található a hírhedt Fábián-4-es kút, ahol komoly gőzkitörés volt egykoron. Ismét földutat érve behatolunk a Cserebökényi pusztába. A helyes út kiválasztásában a nyomvonal vezéreljen minden túrázót! Jóval odébb egy derékszögű kanyart és egy cikk-cakkot követően bal oldalon, egy akácfán vár ránk az ellenőrzőpont *(****013QR****)*.  
  
***10. résztáv:***  
Az úton továbbhaladva, kiérve az aszfaltúthoz, egy kisebb, lakóházakat és gazdasági épületeket magába foglaló egységbe érünk. *(Közben bal oldalon egy kunhalmot is láthatunk.)* Itt balra *(ÉNY)* kell fordulnunk. Az út minősége hagy maga után némi kívánnivalót, helyenként nehezen szerethető, de a puszta *(főként jobbról)* látványa minden nyűgöt feledtet az eziránt fogékonyakkal. Bő 4,5 km-el odébb érjük el a 4401-es utat. Jobbra *(ÉK)* fordulva, bő 300 m után le is térünk róla, balra *(ÉNY)* a házak irányába. Haladjunk egyenesen, kissé beljebb, de itt már látni is fogjuk balunkon az Ecseri templomromot, mely ellenőrzőpontunk *(****014QR****)*. A rom előtti tégla oszlop/ülőke egyikén találjuk a táblát.  
  
***11. résztáv:***  
Visszatérve a főúthoz jobbra *(DNY)* folytassuk túránkat! Elhaladva a csatorna őrháza mellett, az erdő túlsó sarkánál forduljunk jobbra *(ÉNY)* a földútra. Kissé beljebb *(280 m)* átkelünk a Veker-ér hídján. E szakaszon a nyomvonal iránymutatásaira kell támaszkodnunk a földutak kereszteződéseiben. Jó néhány kilométerrel odébb érjük el a 45-ös főutat, addig hol szántók, hol erdősávok, hol a Veker közelében vezet túránk. A főúton balra kell haladnunk mintegy 800 m erejéig. Átkeléskor legyünk figyelmesek! A buszmegálló után jobbra *(NY)* kell kitérnünk egy szűk „U” kanyarulat mentén. Innen már látómezőnkbe kerül az út baloldalán található romhodály, mely előtt bal oldalon egy 'A' villanykarón található az ellenőrzőpont táblája *(****020QR****)*.  
  
***12. résztáv:***  
Eddigi irányunkat tartva a vasúti töltés lábáig haladjunk. Itt az úttal együtt forduljunk jobbra *(É)*. Az átjárót elérve, immár a túlsó oldalon a sínektől némileg távolodóan fut az út, melyet követ a track. Erre fokozottan figyeljünk ezen a szakaszon is! Beljebb, baloldalon több kisebb kunhalom is domborodik. A jobbról látható településszéllel egyvonalban kitérőt teszünk balra (DNY), 'U' alakban egy ártézi kút felkeresése érdekében, mely talán többeknek jól fog esni. A nyomvonalat követve haladjunk az egykori TSZ-telep területére. A kút balról található a kerítés tövében, a térkép is jelöli. Felfrissülés után a telepen keresztül haladjunk a 4516-os útra. Itt induljunk jobbra *(ÉK)*, majd az első lehetőségnél *(egykori iskola)* balra *(ÉNY)* a földútra kanyarodva. Követve a nyomvonalat, az erdősáv kerüljön a jobb oldalunkra, így egyenes út vezet az ellenőrzőpontig *(****021QR****)*. Ez a balról látható romhodályt követően, a jobbról elhelyezkedő erdősávban található.  
  
***13. résztáv:***  
Továbbindulva rövidesen *(380 m)* földutak kereszteződésébe érünk a csatorna partján. Itt forduljunk balra *(DNY)* a csatornával párhuzamosan futó útra. A lejtő alján jobbra *(ÉNY)* fordulva, a tavacska partján kövessük a kitaposottabb földutat. A tó végénél az úttal balra fordulunk, mely egyenesen kivisz bennünket a töltésre. Továbbra is haladjunk a csatorna mellett. Közben balunkon szikes pusztai tájban gyönyörködhetünk, és a nádassal övezett halastóra is bekukkanthatunk. A gáton balra *(D)* kell fordulnunk, hogy egy aszfaltos rámpa elhagyását követően megérkezzük utolsó terepi csekkpontunkhoz *(****018QR****)*, a Bökényi Duzzasztóhoz. (*Ez az első hazai létesítésű vasbeton vízépítési műtárgy)*. A pontot még a kőhajó elérése előtt, az első *(ártéri oldal)* tölgyfán találjuk.  
  
***14. résztáv:***  
Az utolsó szakaszon a töltés lesz a fő iránymutatónk. Eleinte ez a Körös-gát, később a Tisza gátja, habár nehéz érzékelni a találkozásukat. Közben elhaladunk Magyartés házai, valamint a Kurca felső vége és vízkormányzás műtárgyai mellett. Közeledve a célhoz keresztezzük a 147-es számú vasútvonalat és a 451-es főutat, mely a nagy forgalom miatt alapos körültekintést igényel! Odébb, az égbeszökő kéménynél a Szentesi Szivattyútelep látható, mely még őrzi eredeti gőzhajtású berendezéseit. A rámpát elérve a kerékpárút vezet be bennünket a kiindulási pontunkhoz, mely a célpont is egyben *(****001QR****)*.  
Ne felejtsük el, most is kezelnünk kell a teljesítésigazolást az általunk választott módon!

Feldolgozták: Füsti-Molnár Viktória, Hernyik András, Valkai Árpád, Baráth László, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*